《平原行》
元代·王恽

羯奴骋兵伤滥恩，天宝之祸将自焚。三郎宫中略不省，履霜有戒知何人。

平原蹇蹇真王臣，沈虑久识幽营氛。泛舟从酒运奇略，一日楼橹惊云屯。

铁舆南来从猎火，河朔风靡烟尘昏。孤城平地独与抗，勇鼓义旅争鲸吞。

西开土门掎蛇阵，南激睢守遮厓垠。滔天腥秽思一扫，誓与此羯不两存。

书生信能立大事，竟掣贼肘西南奔。事虽旷代有足感，鲁公之义世所尊。

我来吊古增永慨，苍烟草树连荒闉。欲寻遗庙不复见，宝刻留在东方珉。

栖盖亭前野日曛，平原城下酹忠魂。朝廷何尝容直道，志士蹈难甘捐身。

此心自视无愧已，一时知否非所论。嗟予何者敢跂慕，屡书不厌枭鸾分。

当年纪载两鬼域，九泉奄奄随埃尘。先生一死固不朽，雅操何翅同松筠。

故应烈日秋霜气，千古堂堂凛若神。

作者简介：王恽（yùn）（1227—1304年7月23日），字仲谋，号秋涧，卫州路汲县（今河南卫辉市）人。元朝著名学者、诗人兼政治家。一生仕宦，刚直不阿，清贫守职，好学善文，成为元世祖忽必烈、元裕宗真金和元成宗皇帝铁穆耳三代著名谏臣。其书法遒婉，与东鲁王博文、渤海王旭齐名。著有《秋涧先生全集》。散曲创作，今存小令41首。大德八年六月二十日，在汲县去世，终年七十八岁。